রাসূল (সা) ওফাতের সময় বলে গেলেন, তোমাদের জন্য আমি কুরআন ও আমার সুন্নাহ রেখে গেলাম, যারা একে আঁকড়ে ধরবে তারা কখনো পথভ্রষ্ট হবে না এবং তিনি এ-ও বলে গেলেন, আমার পর আর কোনো নবী আসবে না। তিনি বললেন, আলেমরাই নবীদের উত্তরাধিকারী। অর্থাৎ ইসলাম যারা জানবে, মানবে ও তা বাস্তবে প্রতিষ্ঠার চেষ্টায় লিপ্ত হবে তারাই আমার প্রতিনিধিত্ব করবে। তারা হবে দৃঢ়চেতা, মানবতার কল্যাণে নিবেদিত কিন্তু আল্লাহর গোলামির প্রশ্নে তার একচুলও ছাড় দেয় না। আর এমন লোকদের জন্য সাহায্য অবারিত। আল্লাহ তায়ালা বলেন, “যারা ঘোষণা করে আল্লাহ আমাদের রব, অতঃপর এ কথার ওপর মজবুত ও অটল রয়েছে, নিশ্চয়ই তাদের কাছে ফেরেস্তা নাজিল হয় এবং তাদেরকে বলে, ভয় পেয়ো না, চিন্তাও করো না, ঐ বেহেস্তের সুসংবাদ শুনে খুশি হও, যার ওয়াদা তোমাদের সাথে করা হয়েছে। আমি দুনিয়ার জীবনেও তোমাদের অভিভাবক এবং আখেরাতেরও। সেখানে তোমাদের মন যা চাইবে তা-ই পাবে। আর তোমরা দাবি করবে তা তো পাবেই। (সূরা হা-মীম সিজদাহ : ৩০, ৩১)